Dôvodová správa

A.	Všeobecná časť 

Ministerstvo životného prostredia Slovenskej republiky predkladá na rokovanie Hospodárskej a sociálnej rady SR návrh zákona o obmedzení používania určitých nebezpečných látok v elektrických zariadeniach a elektronických zariadeniach a o zmene a doplnení niektorých zákonov (ďalej len „návrh zákona“) na základe Plánu legislatívnych úloh vlády Slovenskej republiky na rok 2013.
Cieľom predloženia návrhu zákona je zabezpečiť transpozíciu smernice Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach v platnom znení (ďalej len „smernica“) do slovenskej legislatívy. Smernica nahrádza pôvodnú smernicu 2002/95/ES z 27.januára 2003 o obmedzení používania určitých nebezpečných látok v elektrozariadeniach, ktorá je transponovaná v zákone č. 223/2001 Z. z. o odpadoch a o zmene a doplnení niektorých zákonov v znení neskorších predpisov. Smernica zohľadňuje výsledky vedeckého pokroku a upravuje zoznam obmedzovaných nebezpečných látok v elektrozariadeniach s cieľom prispieť k ochrane zdravia ľudí a environmentálne šetrnému zhodnocovaniu a zneškodňovaniu odpadu z elektrozariadení. Zodpovednosť za bezpečnosť elektrozariadení sa prenáša na všetky subjekty v procese výroby, distribúcie a predaja elektrozariadení. Smernica jasne definuje požiadavky na hospodárske subjekty, ich vzájomnú spoluprácu a pôsobnosť orgánov dohľadu nad trhom. Vzhľadom na túto skutočnosť je nutné, aby transpozícia smernice bola vykonaná mimo režimu tzv. „elektroodpadu“ (odpad z elektrických a elektronických zariadení), a to samostatným zákonom, čím bude zabezpečená zrozumiteľnosť pre podnikateľov a všetky subjekty zúčastňujúce sa na výrobe elektrozariadení a ich uvádzaní na trh.
Predkladaný návrh zákona je v súlade s Ústavou Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná,  ústavnými zákonmi, zákonmi a  právom Európskej únie.

B.	Osobitná časť 
Čl. I
K § 1 – Predmet úpravy
V § 1 sa určuje rozsah pôsobnosti návrhu zákona, podľa subjektov, ktorým je návrh zákona určený, postupy a pôsobnosť orgánov štátnej správy na úseku technickej normalizácie a posudzovania zhody, zodpovednosť za porušenie zákona a pôsobnosť orgánov dohľadu nad trhom.
K § 2 – Rozsah pôsobnosti
Odsek 1 upravuje rozsah pôsobnosti zákona taxatívnym vymenovaním všetkých elektrozariadení, na ktoré sa návrh zákona vzťahuje.
Odsek 2 vymedzuje v súlade so znením smernice rozsah pôsobnosti zákona negatívnym spôsobom, a to vymenovaním zariadení na ktoré sa návrh zákona nevzťahuje. 
K § 3 – Vymedzenie pojmov
Pre uľahčenie pochopenia a jednotného uplatňovania zákona sú v § 3 návrhu zákona definované základné pojmy používané v návrhu zákona. 
Základnou definíciou sú elektrozariadenia, na ktoré sa zákon uplatňuje, veľké stacionárne priemyselné náradia, veľké pevné inštalácie a káble, pre ktoré sú v zákone definované výnimky. Mnohé z pojmov nachádzajúcich sa v smernici (napr. výrobca, dovozca, uvedenie na trh, spätné prevzatie ....) je totožných s pojmami  definovanými v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93. Z tohto dôvodu bolo prebratie pojmom zo smernice uskutočnené aj odkazmi na nariadenie č 765/2008/ES, ale aj na iné osobitné predpisy (napr. na zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov).

K § 4 – Obmedzenia používania  nebezpečných látok v elektrozariadeniach
Elektrické a elektronické zariadenia, káble, náhradné diely, ktoré sú uvádzané na trh, nesmú obsahovať nebezpečné látky, ktoré sú uvedené v prílohe č. 1 návrhu zákona. Zároveň sa v prílohe č. 1 uvádzajú aj maximálne prípustné hodnoty hmotnostnej koncentrácie určitých nebezpečných látok, ktoré sa tolerujú pre homogénne materiály.
V odseku 2 návrhu zákona sa upravuje možnosť používať nebezpečné látky z prílohy č. 1 vo vybraných elektrozariadeniach  za stanovených podmienok, ktoré stanoví Ministerstvo životného prostredia SR vo vykonávacom predpise. Ide o prebratie prílohy č. III a IV smernice, v ktorých sa uvádzajú konkrétne nebezpečné látky z prílohy č. 1, spolu s uvedením elektrozariadenia, v ktorých môžu byť použité a maximálnej koncentrácie. Použitie nebezpečnej látky v určitom elektrozariadení je možné len na presne stanovené obdobie platnosti výnimky. Vykonávací právny predpis bude reagovať aj na úpravu, ktorú obsahujú a budú obsahovať delegované smernice Komisie. Do návrhu vykonávacieho predpisu už bude premietnutý obsah delegovaných smerníc Komisie 2012/50/EÚ a 2012/51/EÚ, ktoré obsahujú výnimky pre použitie olova a kadmia.
K § 5 – Povinnosti výrobcu  
Vzhľadom na to, že určité úkony môže vykonávať iba výrobca, sú v § 5 návrhu zákona jasne definované povinnosti výrobcu. Výrobca má v rámci výrobného, dodávateľského a distribučného procesu podrobné znalosti o návrhu a výrobe elektrozariadenia a je najkompetentnejší z hľadiska posudzovania zhody elektrozariadenia. Ak sa preukáže, že elektrozariadenie spĺňa bezpečnostné požiadavky navrhovaného zákona, výrobca vystaví vyhlásenie o zhode a na elektrozariadenie umiestni označenie CE. Výrobca musí zabezpečiť umiestnenie typového štítku na elektrozariadenie, alebo na obale alebo v sprievodnej dokumentácii, ktorý umožní identifikáciu elektrozariadenia. Výrobca je povinný na elektrozariadení, alebo ak to nie je možné, na jeho obale alebo v sprievodnej dokumentácii uviesť svoje meno, obchodné meno alebo ochrannú známku a sídlo, miesto podnikania alebo adresu, na ktorej je možné výrobcu zastihnúť. 
K § 6 – Povinnosti splnomocneného zástupcu
Výrobca môže na zabezpečenie svojich povinností určiť písomným splnomocnením splnomocneného zástupcu. V § 6 ods. 2 návrhu zákona sú uvedené povinnosti, na plnenie ktorých splnomocnený zástupca nemôže byť splnomocnený. 
K § 7 – Povinnosti dovozcu
Z pohľadu distribúcie a umiestňovania elektrozariadení na trh je potrebné jasne rozlišovať medzi dovozcom a distribútorom. Dovozca má za úlohu skontrolovať dodržanie povinností výrobcu pred uvedením elektrozariadenia na trh a v prípade zistenia nesúladu elektrozariadenia s týmto zákonom zabezpečiť neuvedenie takéhoto zariadenia na trh a informovať o tejto skutočnosti orgány dohľadu nad trhom. Dovozca je povinný na elektrozariadení, alebo ak to nie je možné, na jeho obale alebo v sprievodnej dokumentácii uviesť svoje meno, obchodné meno alebo ochrannú známku a sídlo, miesto podnikania alebo adresu, na ktorej je možné ho zastihnúť. Dovozca je povinný uchovávať pre zariadenia, ktoré uviedol na trh, vyhlásenia o zhode 10 rokov a v prípade potreby spolupracovať s orgánmi dohľadu nad trhom. 
K § 8 – Povinnosti distribútora
Podobne ako dovozca, je aj distribútor povinný pred predajom elektrozariadenia konečnému užívateľovi skontrolovať splnenie povinností výrobcu a dovozcu. Zariadenia, ktoré nespĺňajú ustanovenia tohto zákona, nesmie distribútor uviesť na trh a musí o tom upovedomiť orgány dohľadu nad trhom. Súčasne je povinný spolupracovať s orgánmi dohľadu nad trhom. 

K § 9 – Spoločné ustanovenie pre dovozcu a distribútora
V prípade, že dovozca alebo distribútor umiestňuje na trh elektrozariadenie pod svojou ochrannou známkou alebo pod svojim menom, alebo ak upravuje elektrozariadenie, ktoré už bolo uvedené na trh takým spôsobom, ktorý môže mať vplyv na zhodu výrobku s týmto zákonom, preberá povinnosti výrobcu podľa tohto zákona. 
K § 10 – Vyhlásenie o zhode 
Týmto paragrafom sa vymedzujú náležitosti vyhlásenia o zhode. Hlavným obsahom vyhlásenia o zhode je vyhlásenie výrobcu, že predmetné elektrozariadenia spĺňa všeobecné a osobitné bezpečnostné požiadavky. Vyhlásenie o zhode vydá výrobca a je povinný ho archivovať 10 rokov od uvedenia elektrozariadenia na trh ako súčasť technickej dokumentácie elektrozariadenia. Vyhlásenie o zhode vydáva výrobca v štátnom jazyku a jeho vydaním preberá výrobca zodpovednosť za zhodu elektrozariadenia s týmto zákonom. 
K § 11 – Označenie CE 
Všetky elektrozariadenia umiestňované na trh členských štátov Európskej únie musia mať označenie CE. Pre umiestnenie označenia CE sú v § 12 návrhu zákona uvedené pravidlá, pričom označenie CE musí byť uvedené v súlade s ustanoveniami nariadenia č. 765/2008/ES a zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. 
K § 12 – Predpoklad zhody
Elektrozariadenie, na ktorom je umiestnené označenie CE, je v súlade s požiadavkami navrhovaného zákona.
K § 13 - Výnimka z obmedzenia používania určitých nebezpečných látok 
V súlade so znením smernice (článok 5 a príloha V) sa upravuje možnosť pre výrobcu, splnomocneného zástupcu, dovozcu a distribútora podať na Európsku komisiu žiadosť o udelenie, predĺženie a odňatie výnimky z používania určitých nebezpečných látok z dôvodu prispôsobenia príloh smernice vedeckému a technickému pokroku.

K § 14 – Orgány dohľadu nad trhom
Orgány dohľadu nad trhom (Slovenská obchodná inšpekcia a Štátny ústav pre kontrolu liečiv) majú podľa navrhovaného zákona nové právomoci vo vzťahu k elektrozariadeniam, ktoré pri umiestňovaní na trh a distribúcii nespĺňajú ustanovenia tohto zákona. Jednotlivé odseky § 14 návrhu zákona definujú postupy orgánov dohľadu nad trhom pri kontrole elektrozariadení uvedených na trh a zistení nesúladu kontrolovaných elektrozariadení s týmto zákonom. 
K § 15 – Sankcie
Vzhľadom na závažnosť dodržiavania ustanovení tohto zákona, návrh zákona ustanovuje za jeho porušenie sankcie s represívnym účinkom. Pokuty sú príjmom štátneho rozpočtu. 
K § 16 – Ministerstvo životného prostredia SR
V súlade s článkom 6 smernice sa ustanovuje pre Ministerstvo životného prostredia SR právomoc predkladáť Európskej komisii návrh na preskúmanie, zmenu alebo doplnenie zoznamu obmedzovaných  látok alebo skupiny podobných látok uvedených v prílohe 1.

K § 17 – Vzťah k správnemu poriadku

Ustanovením sa upravuje vzťah k správnemu poriadku, a to vymedzením konkrétnych paragrafov, na ktoré sa nevzťahuje zákon č. 71/1967 Zb. o správnom konaní (správny poriadok) v znení neskorších predpisov. 
 
K § 18 – Prechodné ustanovenia
V súlade s čl. 2 ods. 2 a čl. 4 ods. 3, 4 a 5  sa ustanovujú obdobia, v rámci ktorých môžu byť na trh umiestnené elektrozariadenia, ktoré nespĺňajú požiadavky tohto zákona, ale spĺňajú požiadavky predchádzajúcich platných právnych predpisov. 
K § 19 – Záverečné ustanovenia.
Uvádza sa právny akt Európskej únie, ktorý sa preberá týmto zákonom.
Čl. II
Článkom II sa novelizuje zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov, ktorým sa vypúšťa úprava duplicitná s úpravou návrhu zákona.
Čl. III a IV
Novelizáciou zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov a zákona  č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov sa rozširuje pôsobnosť Slovenskej obchodnej inšpekcie a Štátneho ústavu na kontrolu liečiv o dohľad nad trhom s elektrozariadeniami. Vo vzťahu k pôsobnosti Slovenskej obchodnej inšpekcie nejde o zavádzanie úplne nových povinností, keďže už podľa platného zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov je Slovenská obchodná inšpekcia orgánom štátneho dozoru v odpadovom hospodárstve a kontroluje dodržiavanie určitých povinností vyplývajúcich zo zákona o odpadoch (§ 72b). Medzi tieto povinnosti patria aj povinnosti výrobcov a distribútorov elektrozariadení súvisiace najmä s obmedzením určitých látok v elekrozariadeniach. Tieto ustanovenia zákona o odpadoch sú transpozíciou pôvodnej smernice 2002/95/EC o obmedzení používania nebezpečných látok v elektrických a elektronických zariadeniach, ktorá bola do slovenskej legislatívy prebratá v r. 2005. 

Čl. V
Navrhuje sa, aby zákon nadobudol účinnosť 1.januára 2014 
K prílohe č. 1 - Obmedzované látky a maximálne prípustné hodnoty hmotnostnej koncentrácie v homogénnych materiáloch

Príloha č. 1 je transpozíciou prílohy II smernice.

K prílohe č. 2 - Obsah žiadosti o výnimku

Príloha č. 2 je transpozíciou prílohy V smernice.

K prílohe č. 3 - Zoznam preberaných právne záväzných aktov Európskej únie

V prílohe sa uvádza transponovaná smernica Európskeho parlamentu a Rady 2011/65/EÚ z 8.6.2011 o obmedzení používania určitých nebezpečných látok v elektrických a elektronických zariadeniach (prepracované znenie) v znení delegovaných smerníc Komisie 2012/50/EÚ a 2012/51/EÚ.